《金缕曲 题嫂汪玉英拈花倚鹿小照并挽之》
清代·刘琬怀

画里添呜咽。记茫茫、几番欢聚，几番离别。十数年来浑似梦，愁绪那堪细说。

剩幼女、情怀难割。何事天公耽播弄，起寒灰、滚滚都成劫。

盈串泪，向空滴。

孤坟母子遥相接。最凄凉、荒烟细雨，白杨萧瑟。料得泉台长夜里，不省伤心欲绝。

早悟彻、红尘完缺。一笑拈花芳草地，算今生、疑案先归结。

回首处，暮云合。

作者简介：刘琬怀，字韫如，一字撰芳，阳湖人。刘汝器女，嗣绾妹，金坛虞朗峰室，有《问月楼集》。